**ข้อบัญญัติ เรื่องการควบคุมโรคพิษสุนัขบ้า พ.ศ.๒๕๕๕**

ขององค์การบริหารส่วนตำบลกรุงชิง

อำเภอนบพิตำ จังหวัดนครศรีธรรมราช

โดยที่เป็นการสมควรตั้งข้อบัญญัติ เรื่อง การควบคุมโรคพิษสุนัขบ้า พ.ศ.๒๕๕๕ อาศัยอำนาจตามความในมาตรา ๗๑ ประกอบกับมาตรา ๖๗(๓) แห่งพระราชบัญญัติสภาตำบลและองค์การบริหารส่วนตำบล พ.ศ.๒๕๓๗ (แก้ไขถึงปัจจุบัน) และมาตรา ๕ มาตรา ๙ มาตรา ๑๑ มาตรา ๑๕ มาตรา ๒๑ มาตรา ๒๓ และมาตรา ๒๖ แห่งพระราชบัญญัติโรคพิษสุนัขบ้า พ.ศ.๒๕๓๕ องค์การบริหารส่วนตำบลกรุงชิง จึงตราข้อบัญญัติตำบลนี้ขึ้นไว้ โดยการเห็นชอบของสภาองค์การบริหารส่วนตำบลกรุงชิงและนายอำเภอนบพิตำ ดังต่อไปนี้

ข้อ ๑ ข้อบัญญัติตำบลนี้เรียกว่า “ข้อบัญญัติองค์การบริหารส่วนตำบลกรุงชิง เรื่องการควบคุมโรคพิษสุนัขบ้าในเขตองค์การบริหารส่วนตำบลกรุงชิง พ.ศ.๒๕๕๕

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลกรุงชิง นับแต่วันที่ประกาศไว้โดยเปิดเผย ณ องค์การบริหารส่วนตำบลกรุงชิงแล้ว ๓๐ วัน

ข้อ ๓ ในข้อบัญญัตินี้

“สัตว์ควบคุม” หมายความว่า สุนัข หรือสัตว์อื่นที่กำหนดในกฎกระทรวง

“เจ้าของ” หมายความว่า ผู้ครอบครอง เลี้ยง ดูแล รวมถึงผู้ควบคุมสัตว์

“วัคซีน” หมายความว่า วัคซีนป้องกันโรคพิษสุนัขบ้าสำหรับสัตว์

“เครื่องหมายประจำสัตว์” หมายความว่า ป้ายแสดงว่าสัตว์นั้นได้รับการฉีดวัคซีน

“อาการของโรคพิษสุนัขบ้า” หมายความว่า ในกรณีของสุนัขมีอาการดุร้าย วิ่งเพ่นพ่าน กัดสิ่งกีดขวาง ชอบซุกในที่มืด ปากอ้าลิ้นห้อย น้ำลายไหล ตัวแข็ง ขาหลังอ่อนเพลีย เดินโซเซ หรือสัตว์อื่นที่กำหนดมีอาการดังกล่าว

/ผู้ประกอบวิชาชีพ...

“ผู้ประกอบวิชาชีพการสัตวแพทย์” หมายความว่า บุคคลซึ่งได้ขึ้นทะเบียนและรับใบอนุญาตเป็นผู้ประกอบวิชาชีพการสัตวแพทย์

“สัตวแพทย์” หมายความว่า สัตวแพทย์ของกรมปศุสัตว์ หรือของราชการส่วนท้องถิ่น และหมายความรวมถึงผู้ซึ่งมีวุฒิไม่ต่ำกว่าประกาศนียบัตรวิชาสัตวแพทยศาสตร์ ซึ่งปฎิบัติงานในหน่วยงานอื่น ของรัฐ

“เจ้าพนักงานท้องถิ่น” หมายความว่า นายกองค์การบริหารส่วนตำบลกรุงชิง หรือผู้ที่ได้รับการแต่งตั้งเป็นเจ้าพนักงานท้องถิ่น

ข้อ ๔ เจ้าของสัตว์ต้องจัดการให้สัตว์ในครอบครองได้รับการฉีดวัคซีนจากสัตวแพทย์หรือผู้ประกอบการบำบัดโรคสัตว์ โดยให้ฉีดควบคุมครั้งแรกเมื่อสัตว์มีอายุ ๒-๔ เดือน หรือตามความเห็นของสัตวแพทย์ และให้มีการฉีดวัคซีนครั้งต่อไปตามที่กำหนดในใบรับรองฉีดวัคซีน โดยเจ้าของสัตว์ต้องเสียค่าธรรมเนียมตามที่องค์การบริหารส่วนตำบลกรุงชิงกำหนด

ข้อ ๕ ในที่สาธารณะถ้าปรากฏว่าสัตว์ควบคุมใดไม่มีเครื่องหมายประจำสัตว์หรือมีแต่เป็นเครื่องหมายประจำตัวปลอม ให้เจ้าพนักงานท้องถิ่นมีอำนาจจับสัตว์นั้นเพื่อกักขัง ถ้าไม่มีเจ้าของมารับภายใน ๕ วัน ให้เจ้าพนักงานท้องถิ่นมีอำนาจทำลายสัตว์นั้นได้ และถ้ามีเจ้าของสัตว์มารับสัตว์นั้นคืนในเวลากำหนดให้เจ้าของสัตว์นั้นชดใช้ค่าเสียหายในการดูแลสัตว์นั้นตามความเป็นจริง

ข้อ ๖ เมื่อปรากฏว่าสัตว์ควบคุมมีอาการของโรคพิษสุนัขบ้า ให้เจ้าของสัตว์ควบคุมนั้นแจ้งต่อเจ้าพนักงานท้องถิ่นภายใน ๒๔ ชั่วโมง นับแต่เวลาที่พบสัตว์นั้นแสดงอาการของโรคพิษสุนัขบ้า

ข้อ ๗ ในกรณีที่สัตว์ในควบคุมถูกสัตว์อื่นที่สงสัยว่าเป็นโรคพิษสุนัขบ้ากัด ให้เจ้าของสัตว์แจ้งต่อพนักงานส่วนท้องถิ่นทราบภายใน ๒๔ ชั่วโมง นับแต่รู้ว่าสัตว์ของตนถูกกัด และพนักงานท้องถิ่นต้องแจ้งต่อสัตวแพทย์ดำเนินการต่อไป

ข้อ ๘ ในที่สาธารณะ ถ้าปรากฏสัตว์ควบคุมใดแสดงอาการของโรคพิษสุนัขบ้า ให้พนักงานท้องถิ่นมีอำนาจทำลายสัตว์ควบคุมนั้นได้

/ข้อ ๙ ให้ผู้ที่มีสัตว์...

ข้อ ๙ ให้ผู้ที่มีสัตว์ควบคุมในการครอบครอง มาแจ้งการครอบครองต่อพนักงานท้องถิ่นหลังจากข้อบัญญัตินี้มีผลการบังคับใช้ภายใน ๑ เดือน หรือหลังจากมีสัตว์นั้นในครอบครองภายใน ๑ เดือน เพื่อที่จะให้เจ้าพนักงานท้องถิ่นจัดทำสัญลักษณ์ไว้ที่ตัวสัตว์อันเป็นครื่องหมายให้ทราบว่าสัตว์นั้นมีเจ้าของ

ข้อ ๑๐ ถ้าเจ้าของสัตว์ควบคุมไม่ดำเนินการฉีดวัคซีนให้แก่สัตว์ควบคุมของตนต้องมีโทษปรับไม่เกิน ๒๐๐ บาท

ข้อ ๑๑ ผู้ที่ใช้เครื่องหมายประจำตัวปลอม ขัดขวางมิให้เจ้าหน้าที่สัตวแพทย์หรือพนักงานส่วนท้องถิ่นซึ่งปฎิบัติตามข้อ ๔,๕ และข้อ ๘ มีโทษปรับไม่เกิน ๕๐๐ บาท

ข้อ ๑๒ ผู้ที่ไม่ปฎิบัติตามข้อ ๖,๗ และข้อ ๙ มีโทษปรับไม่เกิน ๒๐๐ บาท

ข้อ ๑๓ บรรดาความผิดตามข้อบัญญัติองค์การบริหารส่วนตำบลกรุงชิง ให้นายกองค์การบริหารส่วนตำบลกรุงชิง หรือผู้ที่ได้รับมอบหมายมีอำนาจเปรียบเทียบปรับ และถ้าผู้ต้องหาได้ชำระค่าปรับตามคำเปรียบเทียบภายในระยะเวลาที่กำหนดแล้วเป็นอันเลิกกัน

ข้อ ๑๔ ให้นายกองค์การบริหารส่วนตำบลกรุงชิงรักษาการให้เป็นไปตามข้อบัญญัติตำบลนี้ และมีอำนาจตามข้อบัญญัติ

อนุมัติ

ลงนาม............................................ ลงนาม..........................................

(นายปรีชา คุ้มวงศ์) (นางสาวนฤมล ม่วงหิมพานต์)

นายอำเภอนบพิตำ ปลัดองค์การบริหารส่วนตำบลกรุงชิงปฏิบัติหน้าที่

นายกองค์การบริหารส่วนตำบลกรุงชิง